खप्तड गोल्डकप आजबाट
सर्वाधिक धनराशिको नेपाल आइस खप्तड गोल्डकप फुटबल धनगढी रंगशालामा शुक्रबार सुरु हुँदै छ । गोल्डकपका लागि आवश्यक सबै तयारी पूरा भएको आयोजक सुदूरपश्चिम ११ स्पोर्ट्स क्लबले जनाएको छ ।
धनगढी — सर्वाधिक धनराशिको नेपाल आइस खप्तड गोल्डकप फुटबल धनगढी रंगशालामा शुक्रबार सुरु हुँदै छ । गोल्डकपका लागि आवश्यक सबै तयारी पूरा भएको आयोजक सुदूरपश्चिम ११ स्पोर्ट्स क्लबले जनाएको छ ।आयोजक सुदूरपश्चिमका अध्यक्ष सुरेश हमालले उद्घाटन खेलमा आयोजक टोलीले ए डिभिजन क्लब च्यासल युथ क्लबसँग प्रतिस्पर्धा गर्ने बताए । माघ १ सम्म हुने दोस्रो संस्करणको आमन्त्रित प्रतियोगिताका लागि करिब ३ हजार ५ सय दर्शक क्षमताका दुईटा प्यारापिट रहेको अवस्थामा अस्थायी प्यारापिट पनि निर्माण गरिएको छ । त्यसमा १५ सय दर्शक अट्ने अध्यक्ष हमालले बताए । आयोजकका महासचिव प्रकाश शाहीले प्रतियोगितामा थ्री स्टार, मनाङ मस्र्याङ्दी, संकटा, त्रिभुवन आर्मी, झापा ११, सहारा क्लब पोखरा, अग्नि रूपन्देही ११, धरान फुटबल क्लब, एपीएफ क्लब, डु्रक स्टार क्लब भुटान, च्यासल युथ र आयोजक गरी १२ टोलीले प्रतिस्पर्धामा जानकारी गराए । विजेताले ११ लाख ११ हजार १ सय ११, उप विजेताले ५ लाख ५५ हजार ५ सय ५५ रुपैयाँ पुरस्कार पाउने छन् । मोफसलमा भएका प्रतियोगितामा यो ठूलो राशिको प्रतियोगिता हो । त्यस्तै व्यक्तिगत विधाका उत्कृष्टले १५–१५ हजार पुरस्कार पाउने छन् । सर्वोत्कृष्ट एक खेलाडीले मोटरसाइकल पुरस्कार पाउने छन् । हरेक खेलका म्यान अफ द म्याचले १० हजार प्राप्त गर्नेछ ।थ्री स्टारको पुनरागमनकाठमाडौं– ए डिभिजन क्लब रुस्लान थ्री स्टारले घरेलु फुटबलमा १४ महिनापछि पुनरागमन गर्ने भएको छ । बिहीबार क्लबले गृहनगर पाटनमा एक कार्यक्रमबीच खप्तड गोल्डकपमा भाग लिने टोलीलाई बिदाइ गर्‍यो । एएफसी कपमा सहभागिताबारे एन्फासँग विवादका कारण ललितपुरे क्लबले एक वर्षयता कुनै घरेलु प्रतियोगिता खेलेको थिएन ।क्लबले पहिलेकै टोलीमा केही खेलाडी थप गरेर बलियो टोली पारेको छ । राष्ट्रिय टोलीका सदस्य अनन्त तामाङलाई पहिलोपल्ट टोलीमा समेटेको थ्री स्टारमा विमल घर्तीमगर, विक्रम लामा, रन्जित धिमाल, एलन न्यौपाने लगायतका राष्ट्रिय खेलाडी पनि छन् । टोलीमा यू–१९ राष्ट्रिय टोलीका गोलरक्षक अभिषेक रिजाल तथा डिफेन्डरद्वय असिम भुसाल र निराजन महर्जन पनि अटाएका छन् । विदेशी खेलाडीमा पिटर सेगुन, लावल ओलाकान र अजायी मार्टिन्स छन् । टोलीका प्रशिक्षक मेघराज केसीले एक वर्षदेखि पर्खाइमा रहेका थ्री स्टार समर्थकलाई खुसी दिने समय आएको बताए ।